Udviklingsstabens økonomi 
Sagsfremstilling 
8.      Udviklingsstabens økonomi  
                                                                                                                        Åbent 
Sagsnr.: 326-2014-10489       J.nr.: 00.30.00            Michala Clausen.: 326-2014-69004 
  
[adresse] 
Udviklingsstaben, som er placeret på [adresse], har over tid haft en meget væsentlig rolle både i at skabe 
resultater for erhvervslivet i Kalundborg Kommune, samt at medvirke til at Kalundborg Kommune er kendt som 
hjemsted for den industrielle Symbiose og Den Grønne Industrikommune.  
  
Udover dette arbejde har udviklingsstaben opgaver, som retter sig mod forskellige projekter såsom Smart City 
Kalundborg, Bæredygtig Kalundborg 2025 og konkrete opgaver såsom koordinering med erhvervsrådet, 
væksthusene, trafikprojekter (rute 22, 23 og Kattegatforbindelse) og koordinering af kollektiv trafik.  
  
Udviklingsstaben har et fast budget på 7 mio. kr. om året. Budgettet kan deles op i følgende poster: 
- udviklingsstab (løn og administration). Budgettet til det tidligere EU-kontor er overført til denne konto. I alt er der 
afsat 2,2 mio. kr.  
- Erhvervsservice, som bl.a. rummer tilskud til erhvervsrådet. Samlet er der afsat  4,6 mio. kr.  
- Pulje til udvikling på 0,7 mio. kr.  
- EU-projekter som er budgetteret med en indtægt på 0,5 mio. kr.  
  
Herudover er der udgifter og indtægter vedrørende udviklingsprojekterne. Disse projekter er hidtil blevet ført via 
mellemregningskonti, og har dermed ikke været budgetlagt i økonomisystemet på normal vis. Efter en dialog med 
Revisionen i foråret 2013, blev det besluttet at dette forhold skulle ændres, således at projekterne kom ”ind” i 
økonomisystemet på almindelige driftskonti.  
  
Det er i forbindelse med dette arbejde blevet synligt, at projekterne økonomisk ikke hænger sammen under de 
forudsætninger, som hidtil er gjort.  
  
Der er ansat en række medarbejderne på projekterne, men der er ikke budgetteret med løn til disse personer. Det 
har været forudsat, at lønnen fuldt ud dækkes af indtægter fra projekterne. Denne forudsætning har vist sig ikke at 
holde stik. Erfaringerne viser, at projektindtægter i gennemsnit vil kunne dække 50 pct. af lønudgifterne.   
  
Regnskabsresultatet for udviklingsstaben for 2013 udviser samlet et merforbrug på 9 mio. kr. Sidste år blev der 
overført et merforbrug på ca. 5 mio. kr., og dermed er der over årene blevet opbygget et større underskud.  
  
Merforbruget på de 9 mio. kr. er i forhold til overførselssagen opdelt i to dele – Udviklingsstaben og projekterne.  
  
På projekterne er der ultimo 2013 et merforbrug på 4,5 mio. kr. Der er dog i høj grad tale om et midlertidigt 
udestående, som reduceres i takt med at der kommer indtægter fra projekterne. Med de indtægter og udgifter som 
er budgetteret i hvert enkelt projekt, er der en permanent underfinansiering af projekterne på 1,7 mio. kr. i den 
samlede projektperiode. Denne merudgift foreslås finansieret af puljen til effektiviseringer i 2014. Formålet med 
denne pulje blev ved budgetlægningen for 2013 udvidet til også at kunne omfatte projekter i udviklingsstaben.  
  
Merforbruget på selve driften af udviklingsstaben er ultimo 2013 opgjort til 4,5 mio. kr. Det vil blive foreslået, at dette 
merforbrug ikke overføres. Herefter vil der være et underskud på 3,5 mio. kr., der efter overførselsreglerne vil skulle 
overføres til 2014.  
  
Merforbruget skyldes primært, at lønningerne til en række medarbejdere som tidligere nævnt ikke har kunnet 
finansieres fuldt ud af projekterne som forudsat. En anden forklaring er mistede indtægter fra § 17, stk. 4 puljen til 
medfinansiering af udviklingsprojekter i udkantskommuner.  
  
Udviklingsstabens leder har udarbejdet et dispositionsregnskab for 2014, hvori der taget visse initiativer til at 
nedbringe forbruget. Dispositionsregnskabet udviser alligevel et merforbrug på 4 mio. kr. Dette problem vil blive 
søgt løst indenfor hovedkonto 6 i 2014.  
  
Fra og med 2015 vil der være et balanceproblem i størrelsesordenen knap 2 mio. kr., med den aktivitet som er 
planlagt. Hvis der ønskes en udviklingsstab, med samme aktivitetsniveau som i dag, vil det ikke være realistisk at 
reducere yderligere i medarbejderressourcerne. Derfor vil direktionen til budget 2015 fremsætte forslag til en 
budgetjustering på 2 mio. kr. til området. Samtidig forelægges en strategi for det fremtidige arbejde på området. 
Kommunalbestyrelsen vil herefter have mulighed for at tilkendegive, hvorvidt man ønsker at følge denne strategi eller 
at reducere aktiviteterne på området. Alternativt til en driftsbevilling kunne beløbet afsættes som en pulje, som 
Udviklingsstaben kunne søge ind på i forbindelse med egenfinansiering af projekter.  
  
SAGSGANG 
Direktion, Økonomiudvalg, Kommunalbestyrelse 
  
INDSTILLING 
Teknik- og udviklingsdirektøren indstiller: 
  
· At den manglende projektfinansiering på 1,7 mio. kr. finansieres af ”effektiviseringspuljen” i 2014. 
· At Udviklingsstaben får overført et merbrug fra 2013 til 2014 på 3 pct., svarende til 267.800 kr.  
· At det forventede merforbrug på driften i 2014 løses dels ved en yderligere tilpasning af lønforbruget i 
udviklingsstaben, og dels fra tilførsel af midler fra kt. 6,  
· At der til budget 2015 forelægges strategi og forslag til budgetjustering/budgetpulje for udviklingsstaben på 2 mio. 
kr. 
  
ØKONOMISKE KONSEKVENSER 
De økonomiske konsekvenser fremgår af sagsfremstillingen.  
  
  
  
  
  
Direktionens møde den 11. marts 2014: 
Direktionen vedtog at anbefale teknik- og udviklingsdirektørens indstilling. 
Økonomiudvalgets møde den 18. marts 2014: 
Udvalget vedtog at anbefale Direktionens indstilling. 
  
  
  
Kommunalbestyrelsens møde den 26. marts 2014: 
Kommunalbestyrelsen vedtog at godkende Økonomiudvalgets indstilling. 
